CELEX: 52011XG0708(04)
Language: ro
Date: 2011-07-08
Title: Concluziile Consiliului: Către sisteme de sănătate moderne, reactive și durabile

8.7.2011   
            
            
               RO
            
            
               Jurnalul Oficial al Uniunii Europene
            
            
               C 202/10
            
         Concluziile Consiliului: Către sisteme de sănătate moderne, reactive și durabile
   2011/C 202/04
   CONSILIUL UNIUNII EUROPENE
   
               1.
            
            
               REAMINTEȘTE că, în conformitate cu articolul 168 din Tratatul privind funcționarea Uniunii Europene, se asigură un nivel ridicat de protecție a sănătății umane la definirea și punerea în aplicare a tuturor politicilor și activităților Uniunii; de asemenea, acțiunea Uniunii trebuie să completeze politicile naționale și să fie orientată înspre îmbunătățirea sănătății publice; aceasta trebuie, în egală măsură, să încurajeze cooperarea între statele membre în domeniul sănătății publice și, în cazul în care este necesar, să sprijine acțiunea acestora, respectând pe deplin responsabilitățile statelor membre în ceea ce privește organizarea și furnizarea de servicii de sănătate și de asistență medicală.
            
         
               2.
            
            
               REAMINTEȘTE concluziile Consiliului privind Cartea albă a Comisiei intitulată „Împreună pentru sănătate: o abordare strategică pentru UE, 2008-2013”, adoptate la 6 decembrie 2007.
            
         
               3.
            
            
               REAMINTEȘTE Concluziile Consiliului privind valorile și principiile comune în sistemele de sănătate ale UE, adoptate la 2 iunie 2006 (1), și în special valorile generale ale universalității, ale accesului la îngrijiri de bună calitate, ale echității și ale solidarității.
            
         
               4.
            
            
               REAMINTEȘTE Carta de la Tallinn privind sistemele de sănătate pentru sănătate și bunăstare, semnată la 27 iunie 2008 sub auspiciile Organizației Mondiale a Sănătății (OMI).
            
         
               5.
            
            
               REAMINTEȘTE raportul comun privind sistemele de sănătate redactat de Comisia Europeană (CE) și Comitetul pentru politică economică (CPE), finalizat la 23 noiembrie 2010, precum și Concluziile Consiliului cu privire la raportul comun Comisie-CPE privind sistemele de îngrijire medicală, adoptate la 7 decembrie 2010.
            
         
               6.
            
            
               APRECIAZĂ activitățile desfășurate de Comitetul pentru protecție socială (CPS) și REAMINTEȘTE obiectivele convenite în cadrul metodei deschise de coordonare pentru protecție socială și incluziune socială cu ocazia Consiliului European din martie 2006 pentru a asigura o asistență medicală durabilă și de înaltă calitate, precum și îngrijiri pe termen lung.
            
         
               7.
            
            
               REAMINTEȘTE discuția din cadrul reuniunii informale a miniștrilor sănătății, care a avut loc la Gödöllő la 4-5 aprilie 2011, privind „Parcursurile profesioniștilor și ale pacienților în Europa – Investind în sistemele de sănătate ale viitorului”.
            
         
               8.
            
            
               REAMINTEȘTE Strategia Europa 2020 și SALUTĂ inițiativa Comisiei de a propune proiectul-pilot de parteneriat european pentru inovare privind îmbătrânirea activă și în condiții bune de sănătate, precum și lucrările în curs de desfășurare ale acestuia.
            
         
               9.
            
            
               RECUNOAȘTE faptul că statele membre sunt confruntate cu provocări comune cauzate de îmbătrânirea populației, schimbarea nevoilor populației, creșterea așteptărilor pacienților, răspândirea rapidă a tehnologiei, precum și costurile în creștere ale asistenței medicale, dar cauzate și de climatul economic actual, nesigur și fragil, rezultat în special în urma recentei crize mondiale financiare și economice, care limitează în mod progresiv resursele de care dispun sistemele de sănătate din statele membre. Numărul în creștere al bolilor cronice reprezintă una dintre provocările majore cu care se confruntă sistemele de sănătate.
            
         
               10.
            
            
               RECUNOAȘTE că, deși asigurarea unui acces echitabil la servicii de asistență medicală de înaltă calitate în contextul unor resurse limitate, atât economice, cât și de alte tipuri, a reprezentat întotdeauna o chestiune-cheie, în prezent, ceea ce se schimbă sunt dimensiunea și caracterul urgent al situației, acestea putând deveni, dacă nu sunt soluționate, un factor capital în peisajul economic și social viitor al UE.
            
         
               11.
            
            
               RECUNOAȘTE necesitatea inovării inteligente și responsabile, inclusiv a inovării sociale și organizaționale, pentru a instaura un echilibru între cererile viitoare și resurse accesibile și durabile, astfel încât să se poată răspunde tuturor acestor provocări.
            
         
               12.
            
            
               ATRAGE ATENȚIA asupra necesității ca sectorul sănătății să joace un rol adecvat în punerea în aplicarea Strategiei Europa 2020. Investițiile în sănătate ar trebui recunoscute drept un factor de contribuție la creșterea economică. Sănătatea este o valoare în sine, dar este și o condiție preliminară pentru realizarea creșterii economice.
            
         
               13.
            
            
               SUBLINIAZĂ faptul că, în vederea instituirii unor sisteme de sănătate moderne, reactive, eficace, eficiente și sustenabile financiar, care să asigure tuturor un acces echitabil la serviciile de sănătate, pot fi utilizate resursele fondurilor structurale europene, fără a aduce atingere negocierilor referitoare la viitorul cadru financiar, în completarea finanțării dezvoltării domeniului sănătății din regiunile eligibile ale statelor membre, inclusiv, printre altele, a investițiilor de capital, având îndeosebi în vedere următoarele:
               
                           —
                        
                        
                           realizarea coeziunii sociale, reducerea disparităților majore și eliminarea decalajelor grave în materie de sănătate existente între statele membre și în interiorul acestora sunt de o importanță deosebită;
                        
                     
                           —
                        
                        
                           dezvoltarea abordărilor de „nouă generație” în materie de asistență medicală va necesita finanțări corespunzătoare pentru promovarea transformării sistemelor de sănătate și reechilibrarea investițiilor în sensul unor modele și facilități de îngrijire noi și durabile.
                        
                     
         
               14.
            
            
               SUBLINIAZĂ importanța fundamentală a eficacității investiților în sistemele de sănătate ale viitorului, care ar trebui măsurate și monitorizate de statele membre în cauză.
            
         
               15.
            
            
               RECUNOAȘTE importanța unor procese de elaborare a politicilor și de luare a deciziilor bazate pe date concrete, susținute de sisteme informaționale adecvate în domeniul sănătății.
            
         
               16.
            
            
               RECUNOAȘTE că, în Uniunea Europeană, sunt necesare schimburile de date concrete privind modernizarea sistemelor de sănătate, precum și noi abordările ale asistenței medicale.
            
         
               17.
            
            
               RECUNOAȘTE că promovarea sănătății și prevenirea bolilor sunt factori-cheie pentru durabilitatea pe termen lung a sistemelor de sănătate.
            
         
               18.
            
            
               SUBLINIAZĂ că disponibilitatea unui număr suficient de cadre medicale formate corespunzător în fiecare stat membru este o condiție preliminară esențială pentru funcționarea unor sisteme de sănătate moderne, dinamice și că fiecare stat membru ar trebui să își acopere necesarul și să adere la Codul general de conduită al OMS privind recrutarea la nivel internațional.
            
         
               19.
            
            
               SUBLINIAZĂ necesitatea de a depune eforturi comune și de a stabili o cooperare mai coordonată la nivelul UE pentru a sprijini statele membre, după caz, în încercarea lor de a se asigura că sistemele lor de sănătate răspund provocărilor viitoare, pe baza rezultatelor obținute prin inițiativele naționale și ale UE, precum și pe baza activităților desfășurate de organizațiile interguvernamentale, precum Organizația pentru Cooperare și Dezvoltare Economică (OCDE) și OMS.
            
         
               20.
            
            
               SUBLINIAZĂ rolul de frunte al miniștrilor sănătății în dezvoltarea și elaborarea unor abordări eficiente, bazate pe politica de sănătate, pentru a aborda în mod corespunzător provocările macroeconomice, de sănătate și societale, inclusiv cele legate de îmbătrânirea populației, și pentru a asigura viitoarele strategii pe termen lung pentru sectorul sanitar, cu un accent deosebit pe strategiile referitoare la investițiile în sectorul sanitar și pe strategiile în materie de resurse umane.
            
         
               21.
            
            
               INVITĂ statele membre:
               
                           —
                        
                        
                           să își consolideze angajamentul de a juca un rol activ în elaborarea unor abordări eficiente, bazate pe politica de sănătate, pentru a răspunde în mod corespunzător provocărilor macroeconomice, de sănătate și societale;
                        
                     
                           —
                        
                        
                           să se asigure că sănătatea este abordată în mod corespunzător în programele naționale de reformă transmise de statele membre în cadrul Strategiei Europa 2020;
                        
                     
                           —
                        
                        
                           să modifice percepția asupra politicii în domeniul sanitar, sporindu-i vizibilitatea atunci când sunt în joc chestiuni macroeconomice și trecând de la o imagine a politicii sanitare percepute doar ca o cheltuială la una în care aceasta are o contribuție recunoscută la creșterea economică;
                        
                     
                           —
                        
                        
                           să aibă în vedere abordări și modele de asistență medicală inovatoare, care să răspundă provocărilor, și să elaboreze viitoarele strategii pe termen lung pentru sectorul sanitar, cu un accent deosebit pe investirea eficientă în sectorul sanitar și în resursele umane, cu scopul de a trece de la sistemele centrate pe spital la sisteme integrate de îngrijire, de a consolida accesul echitabil la îngrijiri de calitate ridicată și de a reduce inegalitățile;
                        
                     
                           —
                        
                        
                           să consolideze în continuare promovarea sănătății și prevenirea bolilor într-un mod integrat, în spiritul abordării „sănătate în toate politicile”;
                        
                     
                           —
                        
                        
                           să favorizeze evaluările tehnologiei sanitare și să asigure o utilizare mai inteligentă a soluțiilor de e-sănătate pentru a asigura bun raport între costuri și beneficii pentru sănătate și pentru sistemele de sănătate;
                        
                     
                           —
                        
                        
                           să utilizeze într-un mod mai inteligent programele financiare ale UE, inclusiv, printre altele, fondurile structurale, care pot contribui la inovarea sistemului de sănătate, reduce inegalitățile în materie de sănătate și genera o creștere economică suplimentară.
                        
                     
         
               22.
            
            
               INVITĂ statele membre și Comisia:
               
                           —
                        
                        
                           să inițieze un proces de reflecție sub auspiciile Grupului de lucru la nivel înalt pentru sănătate publică cu scopul de a identifica modalități eficiente de a investi în sănătate, pentru a realiza sisteme de sănătate moderne, reactive și durabile;
                        
                     
                           —
                        
                        
                           pentru a lansa procesul de reflecție și a-și îndeplini obiectivele:
                           
                                       —
                                    
                                    
                                       să solicite Grupului de lucru la nivel înalt pentru sănătate publică să coordoneze procesul de reflecție, să stabilească foaia de parcurs și să elaboreze modalitățile;
                                    
                                 
                                       —
                                    
                                    
                                       să solicite Grupului de lucru la nivel înalt pentru sănătate publică să desfășoare un dialog periodic cu CPE și cu CPS;
                                    
                                 
                                       —
                                    
                                    
                                       să faciliteze accesul statelor membre la consiliere informală și independentă din partea experților din domenii de politică relevante pentru procesul de reflecție;
                                    
                                 
                     
                           —
                        
                        
                           să includă în procesul de reflecție în special următoarele obiective:
                           
                                       —
                                    
                                    
                                       sporirea reprezentării corespunzătoare a sănătății în cadrul Strategiei Europa 2020 și în procesul semestrului european;
                                    
                                 
                                       —
                                    
                                    
                                       împărtășirea și analiza experienței, a celor mai bune practici, pentru a se întemeia pe factori de succes în scopul utilizării eficiente a fondurilor structurale pentru investiții în domeniul sănătății;
                                    
                                 
                                       —
                                    
                                    
                                       împărtășirea experienței, a celor mai bune practici și a expertizei în înțelegerea și răspunsul corespunzător la necesitățile crescânde și în schimbare ale societății în materie de sănătate, în special din cauza îmbătrânirii populației și pentru a realiza investiții în sectorul sanitar care să fie eficiente și eficace;
                                    
                                 
                                       —
                                    
                                    
                                       cooperarea privind măsurarea și monitorizarea eficienței investițiilor în domeniul sănătății;
                                    
                                 
                                       —
                                    
                                    
                                       luarea în considerare a programelor, a datelor, a cunoștințelor, a dovezilor și a experienței existente în cadrul UE, în cadrul organizațiilor interguvernamentale, în special OMS și OCDE, și în statele membre, evitând astfel dublarea eforturilor.
                                    
                                 
                     
         
               23.
            
            
               INVITĂ Comisia:
               
                           —
                        
                        
                           să sprijine statele membre în inițierea și în punerea în aplicare a procesului de reflecție;
                        
                     
                           —
                        
                        
                           să sprijine procesul de reflecție prin măsuri adecvate, inclusiv prin facilitarea accesului la consiliere specializată multisectorială informală și independentă oferită la cerere statelor membre și/sau Grupului de lucru la nivel înalt pentru sănătatea publică;
                        
                     
                           —
                        
                        
                           să promoveze un rol adecvat al sectorului sanitar în punerea în aplicare a Strategiei Europa 2020 și să sprijine discuțiile ulterioare periodice cu statele membre privind stadiul lucrărilor;
                        
                     
                           —
                        
                        
                           să sublinieze rolul economic major al sectorului sanitar, cu scopul de a trece de la percepția sănătății ca o simplă cheltuială la cea în care sănătatea are o contribuție recunoscută la creșterea economică;
                        
                     
                           —
                        
                        
                           să ofere instrumente și metodologii eficiente statelor membre pentru evaluarea performanței sistemelor de sănătate;
                        
                     
                           —
                        
                        
                           să promoveze noi moduri de sprijinire a statelor membre în abordarea necesităților viitoare ale acestora în materie de sănătate;
                        
                     
                           —
                        
                        
                           să prezinte rapoarte periodice Consiliului pentru a contribui la procesul de reflecție, primul raport urmând să fie prezentat până la sfârșitul anului 2012.
                        
                     
         
      (1)  JO C 146, 22.6.2006, p. 1.